Ֆելդքիրխ (Ավստրիա)

Ֆելդքիրխն (, ), Ավստրիայի արևմուտքում գտնվող հին քաղաք, որը գտնվում է Ֆորարլբերգ դաշնային հողում: Գտնվում է Հռենոս գետի Իլ վտակի վրա: Ավստրիայի ծայր արևմուտքում գտնվող քաղաք է, որը հեռու է Լիխտեյնշտայնից ընդամենը 3 կիլոմետր: Ըստ 2001 թվականի տվյալների բնակչության թիվը կազմում է 28.607 մարդ: Ֆելդքիրխը մեծությամբ երկրորդն է Ֆորարլբերգի քաղաքների մեջ` Դորնբիրնից հետո, բնակչության թվով գերազանցում է գավառի կենտրոն Բրեգենցին:

Աշխարհագրություն և տրանսպորտ 
Քաղաքը գտնվում է Բրեգենցից 35 կիլոմետր հեռավորության վրա, Ավստրիայի մայրաքաղաք Վիեննայից 660 կիլոմետր դեպի արևմուտք: Քաղաքը ծովի մակարդակից գտնվում է 458 մետր բարձրության վրա: Վարչականորեն քաղաքը բաժանվում է 7 շրջանի: Ավտո- և երկաթգծային մայրուղին քաղաքից տանում է դեպի հյուսիս` Բրեգենց, դեպի արևելք` Արլբերգ դարավանդի ուղղությամբ (այն կապում է Ֆորալբերգը և Տիրոլը): Գնացքով Վիեննայից Ֆելդքիրխ կարելի է հասնել 5,5 ժամում, Բրեգենցից` 30 րոպեում: Քաղաքային տրանսպորտը բաղկացած է ավտոբուսներից:

Պատմություն 
Ֆելդքիրխն առաջին անգամ հիշատակվում է 830 թվականին, որպես Վելդկիրիխում: 1190 թվականին քաղաքը պատկանել է Մոնֆոր դուքսին: Քաղաքի կարգավիճակ ստացել է 1218 թվականին: 1375 թվականին մտել է Հաբսբուրգների միապետության մեջ: 1697 թվականին քաղաքը զգալիորեն տուժել է խոշոր հրդեհից, սակայն հրդեհից փրկված հին տների մեծ մասը գնահատվում է մինչև օրս:

Տեսարժան վայրեր 
 Շաթենբուրգի ամրոց - կառուցվել է քաղաքի հանդեպ խոյացող լեռան վրա՝ 1260 թվականին: Այն եղել է Մոնֆոր դքսերի նստավայրը: Ֆորալբերգի հին պալատներից ամենամեծն ու լավ պահպանվածն է: Այժմ այդտեղ գտնվում է երկրագիտական թանգարան: 
 Սուրբ Նիկողայոսի տաճար - կառուցվել է 1478 թվականին գոթական ոճով, հին տաճարի տեղում: Սուրբ Աննայի խորանը (1521 թվական)  կառուցվել է քաղաքի բնակիչ` գեղանկարիչ և քանդակագործ Վոլֆ Հուբերի կողմից:
 Քաղաքային խորհուրդի շենքը - կառուցվել է 1493 թվականին: Ճակատը զարդարված է որմնանկարներով:
 Քաթցենթուրմ կամ Կատուների աշտարակ - միջնադարի ամենահայտնի և ամուր պահպանված 4 աշտարակներից մեկն է: Կառուցվել է 1507 թվականին:

Մշակույթ 
2003 թվականից Ֆելդքիրխում անց է կացվում ավստրիական պոեզիայի մրցանակաբաշխությունը, որի հաղթողին շնորհվում է Ֆելդքիրխի մրցանակ:

Կրթություն 
Միջնադարում քաղաքն ուներ կրթական խոշոր կենտրոնի համբավ: 1649 թվականին քաղաքում հիմնադրվել է ճիզվիտական ուսումնարան, որը հայտնի էր Ստելլա Մատուտինա (Առավոտյան աստղ) անվանումով: Ուսումնարանը որպես Ֆելդքիրխի Բունդեսգիմնազիա գործում է առ այսօր: 1875-1876 թվականներին այդտեղ սովորել է Արթուր Կոնան Դոյլը: Բունդեսգիմնազիայից բացի Ֆուլդքիրխում կան նաև 7 մեծ ուսումնական կենտրոններ:

Սպորտ 
Քաղաքում է գործում ավստրիական ուժեղագույն հոկեյի ակումբներից մեկը՝ Ֆելդքիրխը:

Քաղաքական իրավիճակ 
2005 թվականին քաղաքապետ է ընտրվել Վիլֆրիդ Բերխթոլդը (Ավստրիական ժողովրդավարական կուսակցություն):
Համայնքի խորհուրդը () կազմված է 36 անդամից.
 ԱԺԿ-ը՝ 24 տեղ
 ԱՍԴԿ-ը՝ 5 տեղ
 Կանաչների կուսակցությունը՝ 5 տեղ
 Ավստրիական ազատության կուսակցությունը (ԱԱԿ)՝ 2 տեղ։

Նկարագրություն

Ծանոթագրություններ

Արտաքին հղումներ 
Քաղաքային կայք 

1218 թվականին հիմնադրված բնակավայրեր